ทวงหนี้หืดจับเจอลูกหนี้หัวหมอ
บริษัทติดตามหนี้เหนื่อย เจอกับดัก พ.ร.บ.ทวงหนี้ เอ็นพีแอลส่อเพิ่ม
7 ธ.ค. 2558

บริษัทติดตามหนี้เหนื่อย เจอกับดัก พ.ร.บ.ทวงหนี้ เอ็นพีแอลส่อเพิ่ม
นายประชา ชัยสุวรรณ ประธานชมรมผู้ติดตามหนี้ที่เป็นธรรม เปิดเผยว่า สถานการณ์การติดตามทวงหนี้ในไตรมาสสุดท้ายของปีนี้ และหลังจากที่ พ.ร.บ.การทวงถามหนี้ พ.ศ. 2558 มีผลบังคับใช้ ทำให้บริษัทตามหนี้ได้ยากลำบากมากขึ้น โดยเฉพาะกลุ่มลูกหนี้ที่เป็นมนุษย์เงินเดือนระดับกลางถึงระดับบน และกลุ่มที่มีความรู้มักจะอ้างกฎหมายทวงถามหนี้ เพื่อที่จะประวิงเวลาหรือบอกปัดการชำระหนี้ ทำให้บริษัททวงหนี้ส่วนใหญ่จะไม่โทรไปทวงหนี้บ่อยๆ เหมือนเดิม เนื่องจากกลัวว่าจะผิดกฎหมาย ดังนั้นจะโทรถามเดือนละครั้ง และหาก 2-3 เดือนลูกหนี้ยังไม่ชำระหนี้ก็จะส่งฟ้องร้องดำเนินคดีทันที
“ขณะนี้เริ่มมีสัญญาณชัดเจนว่าลูกหนี้เริ่มจะปฏิเสธการทวงหนี้มากขึ้น จากเดิมกลุ่มลูกหนี้ระดับกลางถึงบน เมื่อบริษัทโทรไปติดตามหนี้ก็จะรีบชำระหนี้ ซึ่งสอดคล้องกับข้อมูลของธนาคารแห่งประเทศไทย (ธปท.) ระบุว่าลูกหนี้ที่มีเงินเดือน 5 หมื่นบาทขึ้นไปมีปัญหาค้างชำระหนี้มากขึ้น” นายประชา กล่าว
นายประชา กล่าวว่า แม้ว่าในช่วงปลายปีมีบริษัทที่จ่ายเงินโบนัส แต่ก็ยังไม่ชัดเจนว่าลูกหนี้จะนำเงินมาชำระหนี้ ซึ่งส่วนใหญ่ลูกหนี้จะให้ความสำคัญการชำระหนี้รถยนต์ หนี้บ้าน ก่อนการชำระหนี้บัตรเครดิต หรือหนี้ส่วนบุคคล
“แม้ว่าตัวเลขหนี้ที่ไม่ก่อให้เกิดรายได้ (เอ็นพีแอล) ในระบบธนาคารพาณิชย์อยู่ที่ประมาณ 2-3% ซึ่งดูเหมือนว่าน้อย แต่ความจริงแล้วสถาบันการเงินส่วนใหญ่จะขายเอ็นพีแอลออกมาให้บริษัทติดตามทวงหนี้ ทำให้เอ็นพีแอลในระบบธนาคารลดลง แต่เอ็นพีแอลส่วนใหญ่จะมาอยู่ในมือของบริษัททวงหนี้ อีกทั้งสถาบันการเงินส่วนใหญ่ก็จะมีนโยบายเร่งระบายหนี้เสีย ซึ่งหากไม่สามารถติดตามหนี้ได้ภายใน 3-4 เดือนก็จะขายหนี้เสียออกมาทันที” นายประชา กล่าว
นายประชา กล่าวถึงกฎหมายการทวงถามหนี้ฉบับนี้ได้กำหนด ให้บริษัทที่ทำธุรกิจเกี่ยวกับติดตามทวงถามหนี้ จะต้องขึ้นทะเบียนและยื่นขอใบอนุญาตติดตามทวงถามหนี้ ถ้าเป็นบริษัทสำนักงานทนายความก็ให้ไปขึ้นทะเบียนได้ที่สภาทนายความ ซึ่งขณะนี้มีบริษัทไปขึ้นทะเบียนแล้วประมาณ 200 บริษัท หรือบริษัททวงถามหนี้ทั่วไปก็สามารถไปขึ้นทะเบียนได้ที่สถานีตำรวจ
อย่างไรก็ตาม ขณะนี้เท่าที่ทราบยังไม่มีการจัดตั้งคณะกรรมการการทวงหนี้ ซึ่งตามกฎหมายกำหนดให้รัฐมนตรีว่าการกระทรวงมหาดไทยเป็นประธาน ซึ่งก็ยังไม่มีการออกกฎระเบียบอย่างเป็นทางการออกมา และยังไม่ได้มีการออกใบอนุญาตทวงถามหนี้ได้ แต่บริษัททวงถามหนี้ก็ยังต้องระมัดระวังการติดตามทวงถามหนี้ เพราะกฎหมายบังคับใช้แล้ว